**Katehetska nedjelja u Đakovačko-osječkoj nadbiskupiji**

**19. rujna 2021.**

**Prijedlozi za euharistijsko slavlje**

**Uvod**

Draga braćo i sestre, okupljeni oko stola Gospodnjega, danas na Katehetsku nedjelju, želimo od Gospodina tražiti snagu za življenje Evanđelja. Na svakom euharistijskom slavlju crpimo snagu od Gospodina da budemo svjedoci vjere u svojim obiteljima, školi, među prijateljima, na radnome mjestu, u društvu.

Zagledani u Gospodina, pravoga Učitelja i katehetu, zazovimo njegovo milosrđe i zatražimo oproštenje za trenutke kada smo bili zavidni, sebični i kada nismo donosili mir jedni drugima.

**Pokajnički čin**

Gospodine, milosrdan si i blag. Pogledaj na nas i oprosti nam trenutke slabosti, grubosti i nepravde nanesene drugima.

Gospodine, smiluj se!

Kriste, ti si put koji vodi k Ocu, mudrosti koja dolazi odozgo. Vrati nas s naših krivih puteva u sigurnost Očeva zagrljaja.

Kriste, smiluj se!

Gospodine, strpljiv si u čekanju našeg obraćenja. Svojom milošću učini nas spremnima blago i dobrohotno, postojano i iskreno služiti jedni drugima.

Gospodine, smiluj se!

**Građa za homiliju (25. nedjelja kroz godinu - B)**

Draga djeco, mladi, draga braćo i sestre!

Osluškujući današnja svetopisamska čitanja 25. nedjelje kroz godinu i dok slavimo katehetsku nedjelju možemo primijetiti kako Isusov život i naučavanje sve više idu svome odlučnom trenutku: muci, smrti i uskrsnuću. Prošle nedjelje smo zaključili kako se Isus sve više okreće od mnoštva, svojim apostolima. Nižu se susreti, sve više kobni s vladajućim slojem, s vjerskim i političkim vođama. Isus progovara svojim učenicima tri puta, navješćuje svoju muku i smrt. Doduše i uskrsnuće. No, sve to nije išlo tako lako njegovim učenicima u glavu. Postavimo si svi pitanje: Nakon dvije tisuće godina kasnije prolazi li Isus bolje s nama? Razumijemo li mi danas Isusa i njegov govor, mi koji smo imali milost stvari pogledati unatrag – retrospektivno?

Prvo čitanje donosi nam starozavjetno Izaijino proroštvo u kojem primijetimo da je čovjek Božji, vjernik, često izazov za svoju okolinu. On je predmet oštre kritike, a često i zazora – sve do otvorena neprijateljstva. Protiv njega – i protiv pojedinca i protiv zajednice vjernika stvara se javno mišljenje. I što mi činimo? Ništa kao i uvijek! Mi samo šutimo. U napadima na pravednika koje smo čuli u prvom čitanju osjećamo istu onu porugu koju je Isus doživio na križu, ali i porugu koju su pretrpjeli toliki mučenici kroz povijest. Eto križa, eto raspeća za čovjeka vjernika, kršćanina, raspeća između čovjeka i njegove okoline. I kolikogod čovjek Božji tražio put kako sa svima živjeti u miru, nerijetko će biti nemoguće izbjeći takvu raspetost.

U drugom čitanju sv. Jakov apostol govori kako postoje dvije vrste ljudi Oni slijede dvije sasvim različite mudrosti: jedni postupaju po **''ljudskoj – đavolskoj''** mudrosti, dok drugi slijede **''mudrost odozgor''**, od Boga. No, nemojmo odmah misliti na dva svijeta. Mi vjernici i oni nevjernici! Čovjek koji svoje srce nije potpuno darovao Bogu, ne može biti slobodan od požuda ovoga svijeta. Jakov nam piše danas da se i u samoj vjerničkoj zajednici osjeća ta napetost. I upravo tu Jakov danas pretječe Isusa koji u evanđelju kori svoje učenike koje zahvaća častohleplje. Mi kršćani nerijetko smo u opasnosti čitati sv. Pismo za druge tj. kao da se ono odnosi samo na nekog drugoga. Pobrojimo mane i kreposti koje je nabrojao apostol Jakov. Postavimo si neodloživa pitanja i vidimo da li u središte svijeta stavljam sebe ili i druge. Tko je središte moga života, ja ili Bog, bratoljublje ili sebeljublje???

Uz Isusa je obično uvijek bilo mnoštvo ljudi. Željeli su ga vidjeti, čuti, dotaknuti, moliti za ozdravljenje. U današnjem Evanđelju vidimo kako Isus želi biti sam sa svojim učenicima. Znamo i razlog te njegove želje: zbog toga jer poučavaše svoje učenike. Poučavao ih je o smislu njegova života i govorio im je posebno o događaju koji će ih kasnije sve potresti: govorio im je o svojoj smrti i uskrsnuću. Dakle, možemo reći, Isus im je otvorio svoju dušu, govorio im je o tim tako teškim trenucima za njega samoga. Ali učenici nisu razumjeli ništa. Oni su, potiho dok im je Isus otvarao svoju dušu, razgovarali o drugoj temi: Tko će od njih biti prvi, najveći, tko će biti glavni u Isusovom kraljevstvu. I zato kad ih je kasnije Isus upitao: Što ste putem raspravljali, sramili su se reći. Isus im govori o svojoj patnji, a oni o prvim mjestima. Možemo zamisliti kako se osjećao Isus. I sami imamo iskustva da smo nekome pričali o nekim važnim stvarima našega života, o nekim svojim problemima, a taj s kojim smo razgovarali nije nas istinski slušao. Isus želi poučiti svoje učenike u čemu se zapravo sastoji prvenstvo. Onaj tko želi biti prvi neka bude svima sluga. Onaj tko želi biti prvi, neka bude prvi u ljubavi, u posluživanju drugih, drugima na usluzi. Govori im da ne žude za čašću, nego da budu ponizni poput malog djeteta.

Dijete je u to vrijeme bilo simbol nezaštićenog, društveno beznačajnog i bespravnog bića, koje nema ni ugleda ni moći, nego je u svemu ovisno o odraslima. Isus je time pokazao da kod Boga nemaju prednost veliki, silni, bogati, moćni, nego maleni, oni koji se ne mogu braniti, siromašni i bespomoćni. I zapitajmo se svi zajedno: Jesmo li mi istinski učenici Gospodinovi?

Draga djeco, mladi, draga braćo i sestre, ono što je Isus govorio to je i potvrdio. On nije samo bio teoretičar, nego je dao primjer služenja. I na početku ove katehetske godine dajmo se poučiti od Gospodina i ići njegovim stazama i slušati njegovu riječ, tad sigurno nećemo pogriješiti. I završio bi riječima koje su izgovorene u Kani Galilejskoj, riječima koje je izgovorila vjerna Gospodinova učenica, njegova Majka: „Što god vam rekne, učinite!“ –slušajmo i vršimo Evanđelje, dajmo mu život i djelo!

**Molitva vjernika**

*Uvod (svećenik):* Nakon što smo ispovjedili svoju vjeru, koju ćemo proučavati, produbljivati, slaviti i živjeti ove katehetske godine, uputimo Gospodinu svoje molitve. Recimo zajedno: **Daj da Te uvijek stavimo u središte naših života, Gospodine!**

1. Crkvu, koja živi u svijetu nepravdi, obdari osjećajem za evanđeosku pravednost i istinskom brigom za sve potrebite i obespravljene, molimo te.
2. Gospodine, pomozi ljudima na vlasti da se zauzimaju za poštivanje prava i dostojanstva svakog čovjeka, molimo te.
3. Gospodine, dopusti nam da iskusimo tvoju prisutnost u blagoslovima koje stavljaš pred nas. Otvori naše oči, srca i misli izazovima i prilikama koje pred nas stavlja nova školska i katehetska godina, molimo te.
4. Gospodine, pomozi da kroz naše sudjelovanje u životu župne zajednice, pohađanje kateheza i iskazivanje milosrđa prema potrebitima, drugi u susretu s nama prepoznaju Tebe, molimo te.
5. Gospodine, osnaži naše obitelji da unatoč teškoćama koje prate svakodnevni život, ostanu vjerni svom pozivu, da kao kućna crkva naviještaju, slave i služe Evanđelju života, molimo te.
6. Hvala Ti, Gospodine, na našem zajedništvu. Blagoslovi naše zajednice, odagnaj od njih duh nesloge, uzdizanja i daj nam svima poniznosti i čista srca otvorena za svakog čovjeka, molimo te.
7. Za sve naše drage pokojne, umiruće i nerođene: Ti ih, Gospodine, primi u svoje krilo da te u vječnoj radosti mogu gledati licem u lice, molimo te.

**Zaključak (svećenik):** Bože, Stvoritelju svega i izvore svakoga dobra, udijeli nam mudrost života da umijemo prepoznati svaki dar koji od Tebe dolazi te živimo u trajnoj vjernosti tvojoj dobroti. Po Kristu, Gospodinu našemu.

**Molitva za blagoslov na početku nove školske i katehetske godine**

*(ovi se zazivi mogu izreći prije zaključnog blagoslova)*

Dođi, Duše Sveti, duše mudrosti i blagosti – unesi taj duh u naše međuljudske odnose u školi, učionici, obitelji i župnoj zajednici.

Svi: ***Dođi, Duše Sveti!***

Dođi, Duše milosrđa i mira, učini da drugoga vidimo onako kako ga Bog gleda, daruj nam postojanost u tome nastojanju.

Svi: ***Dođi, Duše Sveti!***

Dođi, Duše iskrenosti i dobrohotnosti, učini da naši razgovori i susreti u obitelji, školi i župnoj zajednici odišu Tvojim mirom.

Svi: ***Dođi, Duše Sveti!***

Dođi Duše koji nas nadahnjuješ i motiviraš, koji nas vodiš kreativnom snagom svoje ljubavi, kako bi činili život ljepšim i boljim za svakoga od nas.

Svi: ***Dođi,*** ***Duše Sveti!***

Dođi, Duše nade i molitve, uvedi nas u molitveni duh naših katehetskih susreta i slavlja, da u svim prilikama zahvaljujemo i tražimo Tvoju volju.

Svi: ***Dođi, Duše Sveti***